钦定古今图书集成/历象汇编/历法典/第097卷 > 又 前人
## 钦定古今图书集成/历象汇编/历法典/第097卷 > 又 前人

夫象之大者曰“天地”，理之广者曰“阴阳。”分八极，悬三
光，不言而化，有形而彰。虽羲氏代掌，初闻乎钦若；而
畴人离散，覆乱其纪纲。魏灭晋绍，易齐为梁。莫革其
弊，有失其方。将以事极则反，否泰何长？故浑仪之制
而新之。我皇则天工协谋，凫氏毕至。煽洪炉以效役，
镕珍金以为器。列管之应一十二律，罔极为期；周天
之列，二十八宿，各分尔位。然仰观俯察，以参以稽，森
罗乎象纬，穷极乎端倪。视朔于初时，必书于云物；履
端于始岁，如得乎摄提。候月既殊于蓂草，测景方异
乎土圭。侔汉历之黍累不失，同舜年之风雨不迷。且
如人之常性也，重更改，贵因循。罔知失善，是与谋新。
更苟有利，何惮厘革；循苟有失，何必相因？故天垂象，
圣人以审度；历乖次，圣人以创陈。亦将利物安下，适
时补政，齐上方之斗极，为来代之龟镜。其意既美，于
斯为盛，恐贻诮于不谈，故形之乎赋咏。